
Yn ystod fy nghyfnod addysgu cyntaf penderfynais gyflwyno’r stori Hugan Fach Goch i blant dosbarth Meithrin a Derbyn. Cyn penderfynu ar stori i’w darllen,  roedd hi’n bwysig pwyso a mesur amryw o ffactorau yn ymwneud â’r stori. Gwiriais wefan ‘Gwales.com’ i sicrhau y byddai’r stori hon yn berthnasol ar gyfer oed y plant ac yn cynnig amrywiaeth o weithgareddau a fyddai o ddiddordeb iddynt. Golyga hyn y byddai’r stori yn ennyn eu diddordeb a’u hymglymiad. Yn ogystal ag ehangu sgiliau iaith lafar, darllen ac ysgrifennu y dysgwyr, roedd y stori yn cynnig cyfle i addysgu’n drawsgwricwlaidd gan ddefnyddio’r stori i atgyfnerthu’r thema. Wrth amrywio tôn fy llais sicrheais amrywiaeth wrth gyflwyno gan bwysleisio gwahanol ddigwyddiadau a phortreadu’r cymeriadau amrywiol.  Mewn ymgais i sicrhau ymglymiad cafodd y disgyblion gyfle i leisio’u barn parthed llinynnau ymholi yn deillio o’r stori. Ystyriais eu llais wrth gynllunio cyfleoedd gweithgareddau dilynol megis peintio llun o’r blaidd ac ymarfer ffurfio llythrennau. Defnyddiais bŵer bwynt i gyflwyno’r stori i’r dosbarth fel ei fod yn weledol a chlir iddynt gyda lluniau i gyd-fynd â’r testun.  Wrth i’r disgyblion gyfarwyddo â’r stori, y gobaith oedd y byddai’r dosbarth cyfan yn cyfrannu gan ymuno a darllen ar y cyd. Trochwyd y plant mewn iaith er mwyn datblygu eu sgiliau llafar, a’u gallu i fynegi eu hunain a defnyddio’u dychymyg wrth gynnig syniadau.

https://youtu.be/aKh9ahIngFU 

Wrth gwestiynu’r disgyblion am y stori darparwyd cyfle ychwanegol iddynt ymarfer eu sgiliau llafar, gan leisio barn bersonol am eu credoau gan ddefnyddio geiriau neu frawddegau syml. Fodd bynnag gall gwestiynu darfu ar wrandawiad disgyblion a’u lefel canolbwyntio er mwyn gwneud synnwyr o’r testun. Wrth gynllunio cwestiynau darllen a deall defnyddiaf Dacsonomeg Barrett (1968) i’m cefnogi.
Cafodd y disgyblion gyfle i chwarae rôl Hugan Fach Goch a defnyddio basged wedi’i gwehyddu yn y siop. Wrth gyfoethogi’r ddarpariaeth barhaus fel hyn, darparwyd profiad diriaethol a gweledol i’r disgyblion a’r cyfle iddynt ymestyn eu sgiliau iaith Gymraeg, er enghraifft drwy “ailadrodd stori neu wybodaeth y maent wedi’i glywed mewn termau syml” (Yr Adran Addysg a Sgiliau, 2015, p.16), eu sgiliau darllen wrth drefnu cyfres o luniau o’r stori yn yr ardal ddarllen a’u sgiliau marcio cynnar gyda gweithgareddau tracio yn yr ardal farcio. 
Fy nharged personol gyntaf oedd gwybod a deall amcanion y cwricwlwm cenedlaethol. Cysyllta’r stori â sgiliau amrywiol o Fframwaith y Cyfnod Sylfaen (2015) yn ogystal â chynnig ystod o brofiadau iddynt hefyd. Wrth gynllunio gwersi a pharatoi adnoddau yn seiliedig ar stori Hugan Fach Goch datblygais gwell ddealltwriaeth o’r gofynion.  Darperais ystod o heriau i gyfoethogi profiadau dysgu’r disgyblion yn y ddarpariaeth barhaus dan do ac yn y gofod allanol.
Cafodd y plant gyfle i ddefnyddio offer TGCh wrth gwblhau gweithgareddau oedd yn ymwneud â’r stori a fyddai’n caniatáu iddynt ddefnyddio eu synhwyrau i’w cwblhau. Megis defnyddio llechen electronig  i greu llun ac ysgrifennu brawddeg i ddisgrifio cymeriad o’r stori ar Jit. 
Manteisiwyd hefyd ar gyfleoedd i ddatblygu eu sgiliau rhifedd, megis trefnu maint cymeriadau yn ymarferol wrth adnabod camau i ddatrys problem er mwyn cwblhau tasg. Bu  hyn yn gyfle i ddatblygu eu sgiliau iaith wrth ymdrin â geirfa sy’n gysylltiedig â maint er enghraifft, mawr, bach, tal, byr.  
Ar derfyn fy nghyfnod yn y dosbarth Meithrin a Derbyn, rhaid oedd adfyfyrio ar y profiad ac ansawdd yr addysgu. Bu’n rhaid pwyso a mesur yr agweddau positif ac agweddau i’w datblygu.  Roedd arsylwi strategaethau addysgu’r mentor dosbarth a’i thechnegau ar gychwyn y profiad yn werthfawr iawn. Elwais yn fawr o’i gweld yn ymestyn a mireinio sgiliau amrywiol disgyblion, yn enwedig sgiliau rhif ac iaith. Dilynais batrwm yr athrawes a chanolbwyntio ar ambell sgil benodol oedd yn achosi anhawster i nifer o’r disgyblion, er enghraifft ffurfio llythrennau. Gan fod y gair ‘blaidd’ yn un aml ei defnydd yn y stori, penderfynais ffocysu ar ffurfiant y llythyren ‘b’ yn y gwersi iaith fel tasg ffocws. Yn y ddarpariaeth barhaus fe ddarperir taflen waith oedd yn cynnwys geiriau eraill a ddechreuir gan ‘b’ oedd yn gysylltiedig â’r stori, megis basged, brown a bwyell. Roedd tasg creu clytwaith yn ôl siâp y llythyren yn y gornel gelf a bu hyn yn gyfle iddynt gyfarwyddo â sain y llythyren hefyd. Caiff hyn ei annog gan Jones (2012) yn rhaglen ddarllen Tric a Chlic. Creda Jones (2012) y dylai pob unigolyn gael eu trochi mewn iaith Gymraeg o’r safon uchaf. Byddai hyn yn eu cefnogi i fedru adnabod llythyren yn weledol, gallu eu ffurfio, ac adnabod eu sain er mwyn dangos dealltwriaeth lawn o’r llythyren. Gweler arfer dda o addysgu’r Gymraeg yn y sector Saesneg yn adroddiad Ysgol Plascrug (2018) lle “mae bron pob un o ddisgyblion y Cyfnod Sylfaen yn gwneud cynnydd cyflym â’u darllen. Maent yn gwneud cynnydd cryf o ran deall y berthynas rhwng llythrennau a seiniau.” (Estyn, 2018, p.4) Noda Estyn (2018) fod 95% o ddisgyblion Ysgol Plascrug yn hanu o gartrefi di-gymraeg sy’n gyflun i gefndir y disgyblion lle roeddwn ar fy mhrofiad addysgu cyntaf. Yn yr ysgol hon roedd 87% o’r disgyblion yn perthyn i gartrefi di-gymraeg, ac felly mae’r arfer dda yma’n berthnasol i gyd-destun fy mhrofiad addysgol cyntaf. Nodir yn adroddiad arolwg diweddaraf yr ysgol hon nad oedd y disgyblion yn gwneud digon o gynnydd yn eu medrau darllen ac ysgrifennu yn y Gymraeg. O ganlyniad fe argymhellwyd i godi safonau darllen ac ysgrifennu yn y Gymraeg, gan sicrhau fod y plant yn cael eu herio’n ddigonol o fewn rheswm.
Ar y cyfan rwy’n hynod o falch ag ymateb y plant i’r stori ac roedd eu brwdfrydedd wrth gwblhau tasgau’n seiliedig ar y stori yn braf i weld. Profodd amseriad y darllen yn dyngedfennol gan effeithio ar lefel canolbwyntio ambell ddisgybl. O ganlyniad, ceisiais fy ngorau i ddarllen y stori yn y boreau pe byddai cyfle neu symud ambell ddisgybl oedd yn siarad fel nad oeddent yn amharu â’u cyfoedion. Nid oedd ymateb y plant mor dda ag oeddwn yn disgwyl ar y darlleniad cyntaf. Fodd bynnag, rhaid ystyried oedran y plant ac wrth ailddarllen y stori droeon daethant yn fwy cyfarwydd â threfn a chymeriadau’r stori. Ar y llaw arall, datblygodd ymateb y plant bob tro roeddent yn clywed y stori a llwyddwyd i’w hennyn i ail adrodd digwyddiadau’r stori wrth drafod a chynnig atebion fel dosbarth. Cafodd y defnydd o lais effaith enbyd at ymglymiad y disgyblion. Gwelwyd  eu llygaid yn pefrio gyda’r defnydd o lais tawel ac ysfa i wybod beth oedd yn digwydd nesaf.
Wrth gysylltu arfer ag ymchwil deuthum i werthfawrogi manteision strategaeth darllen ar y cyd i ddisgyblion o gefndiroedd ieithyddol amrywiol mewn ysgol cyfrwng Cymraeg.  Dyfeisiwyd y strategaeth gan Holdaway yn 1979  gyda’r athro dosbarth yn modelu i’r disgyblion. Mantais y strategaeth yw’r gallu i fagu hyder o blith disgyblion drwy gynnal trafodaeth dosbarth ynglŷn â’r testun a ddarllenwyd. O ganlyniad gellir annog y dysgwyr i ofyn ac ateb cwestiynau trwy ddefnyddio eu dychymyg a sbarduno syniadau. Byddai gwneud gweithgaredd o’r fath yn fuddiol i’r plant ac yn dangos eu dealltwriaeth am y stori. Rhaid sicrhau fod pob ateb a gynigir gan ddisgybl yn cael eu canmol a dylid gwobrwyo atebion derbyniol a synhwyrol. Wrth ddarllen yr un llyfrau droeon, fe ddaw'r plant i ddeall a chofio mwy gan ddysgu geiriau newydd. Er nad yw’r rhan fwyaf o blant oed meithrin a derbyn yn medru darllen, maent yn defnyddio’u cof i ddeall y stori ac adeiladu eu dealltwriaeth. Dywed Brock a Rankin (2008) fod darllen ar y cyd yn darparu cyfleoedd i ddysgwyr i ddysgu sut i ddefnyddio iaith, dysgu geirfa newydd a gwerthfawrogi effaith ailadrodd. Dadleua Estyn (2011) “nad oes digon o sesiynau darllen ar y cyd” yn digwydd mewn nifer bychan o ysgolion, ac “yn aml, nid yw ymarferwyr yn rhoi digon o gymorth i wneud y mwyaf o ddysgu’r plant, yn enwedig mewn darllen.” (Estyn, 2011, pp. Crynodeb-1)
Er mwyn cynnal trafodaeth bwrpasol gyda’r disgyblion ynglŷn â’r stori i ymestyn eu meddwl a hyrwyddo eu dealltwriaeth, mae’n bwysig cynllunio’r drafodaeth yn ofalus. Defnyddiais Dacsonomeg Barrett (1968) i annog trafodaeth gan ei bod yn cynnwys nifer o wahanol adrannau i brofi dealltwriaeth y dysgwyr mewn sawl cyd-destun. Mae’r dacsonomeg yn rhoi ffocws i ddealltwriaeth lythrennol, ad-drefnu, gwerthuso, gwerthfawrogi a deall stori trwy ddod i gasgliad. Gellir defnyddio Tacsonomeg Bloom (1956) law yn llaw â Thacsonomeg Barrett er mwyn cymhwyso, dadansoddi a syntheseiddio darn darllen. Credir mai sgiliau cyfathrebu a datblygiad iaith gynnar plant yw’r rhagfynegydd gorau o ran datblygiad gwybodus a pherfformiad yn yr ysgol i’r dyfodol.
Mae manteision di-ri o ddefnyddio stori yn yr ystafell ddosbarth boed i gefnogi thema neu i gyfoethogi profiad uniongyrchol. Yn wir “gellir dadlau mai dysgu darllen yw’r sgil pwysicaf a ddysgir yn yr ysgol” (Jones, 2014, p.42). Pwysleisia Estyn (2014) ei fod yn hanfodol i addysgu darllen yn gyson ar draws yr ysgol gyfan. Awgrymir bod y defnydd o luniau mewn stori yn medru cyfoethogi’r profiad a bod plant yn fwy tebygol o ymateb yn well i’r storïau sy’n cynnwys lluniau lliwgar a deniadol. Dywed Brock a Rankin (2008):
By providing prompts, scaffolding and asking key questions, adult and older children can assist in developing children’s vocabulary and concepts. By posing problems and challenges you can encourage children to use their imagination and enhance their storytelling skills. (Brock a Rankin, 2008, p.68) 

	Cynllun Ffocws y Cyfnod Sylfaen         

Nodau/bwriadau dysgu: Medru adnabod pwy yw’r cymeriadau da a drwg. Deall beth ddigwyddodd yn y stori a gallu ail adrodd ambell rhan. 
          
Ateb anghenion y dysgwyr: Defnyddio stori ar ffurf pwerbwynt gyda lluniau gweledol er mwyn gwneud yn haws i ambell blentyn ddeall cynnwys y stori – cysylltu geiriau gyda lluniau.                                                                                          

	Cyflwyniad 
	
Prif weithgaredd 

	Adnoddau/ Geirfa Allweddol
	Asesu ar gyfer Dysgu (cyfleoedd a’r strategaethau a ddefnyddiwyd)


	
Bydd yr athro’n dechrau’r wers drwy egluro eu bod yn mynd i ddysgu am stori Hugan fach goch yn y gwersi sydd i ddilyn. Gofynnai i’r plant os oes rhywun wedi clywed am y stori o’r blaen a dweud wrthynt mai cyfieithiad o’r stori Saesneg “Little Red Riding Hood” ydyw. Bydd hyn yn galluogi’r athro i weld faint o wybodaeth a dealltwriaeth sydd gan y plant yn barod ynglŷn â’r stori. 



	
Cyflwyna’r athrawes stori ‘Hugan fach goch’ i’r disgyblion. Wrth ddarllen y stori fe fyddai’n defnyddio tôn llais gwahanol i gymeriadau, yn ogystal â mynegiant wynebol, er mwyn ennyn diddordeb y plant. Byddai’n rhoi pwyslais ar batrymau ail adrodd ac erbyn diwedd y stori yn ceisio cael y plant i ymuno yn y darllen. 

Gall yr athro atgoffa’r plant o rannau’r corff a synhwyrau pan fyddant yn cael ei sôn yn y stori. Gofynna i ddisgyblion ar hap os ydynt yn cofio beth rydym yn defnyddio rhan penodol o’r corff i wneud, e.e “Beth ydym ni’n defnyddio ein clustiau i wneud?”

Ar ôl gorffen y stori, fe fydd yr athrawes yn gofyn i ddisgyblion gynnig atebion am y stori, e.e “I ble aeth yr hugan fach goch?” “Pwy oedd yng ngwely Mamgu?”

Gofynna i’r disgyblion ddefnyddio eu bodiau i ddweud os oeddent wedi mwynhau’r stori neu beidio.


	Geirfa Allweddol
· Hugan fach goch 
· Blaidd 
· Goedwig
· Coediwr Cryf 

Adnoddau
· Stori Hugan Fach Goch ar ffurf pwerbwynt 
· “Post-it notes”
	· “Oes rhywun wedi clywed am yr Hugan fach goch o’r blaen?” 
· Gofyn cwestiynau i’r dosbarth cyfan ynglŷn â’r stori i weld pwy oedd wedi deall y cynnwys ac atgoffa ei gilydd - ni ofynnir i ddisgyblion ar hap gan ein bod yn dilyn y strategaeth o ddewis disgyblion sydd â llaw dawel
· Wedi gorffen adolygu’r stori, defnyddir y system bodiau i weld pwy oedd wedi mwynhau’r stori neu beidio
· Defnyddio’r strategaeth llaw dawel i gael disgyblion i leisio eu barn am beth hoffent nhw wneud yn y gwersi sydd i ddod

	Diweddglo 
Wedi cloi’r stori, gofynnai’r athrawes i’r disgyblion beth hoffent nhw ddysgu am sy’n gysylltiedig â’r stori. Wrth ddefnyddio llais y plentyn i gynllunio gwersi’r dyfodol byddai’n sicrhau fod y gwersi o ddiddordeb i’r plant a byddant yn fwy parod i ddysgu.

	
	
	



	
Ymdriniaeth o’r cwricwlwm (ystod a sgiliau) 
Datblygiad Personol a Chymdeithasol, Lles ac Amrywiaeth Ddiwylliannol 
Ystod:  
· Gweithgareddau sy’n caniatáu iddynt ddefnyddio eu synhwyrau a bod yn greadigol a dychmygus 
· Gweithgareddau sy’n caniatáu iddynt fabwysiadu ystod o rolau, gan gynnwys rôl arweinydd mewn grŵp bach, gwaith dysgu pâr neu waith a wneir mewn tîm
· Gwahanol adnoddau megis adnoddau printiedig a rhyngweithiol
Sgiliau:  
· Datblygiad Personol o ran gwybodaeth a dealltwriaeth 
· Gofyn Cwestiynau 
· Datblygu agweddau cadarnhaol at ddysgu a phrofiadau newydd
· Gwerthfawrogi ffrindiau a theuluoedd, a dangos gofal a bod yn ystyriol
· Deall yr hyn sy’n gwneud ffrind da
· Dangos gofal, parch a hoffter at blant eraill, oedolion a’u hamgylchedd

Sgiliau Iaith, Llythrennedd a Chyfathrebu
Ystod:
· Cael profiad helaeth o iaith o’u cwmpas sy’n eu trwytho yn yr iaith lafar a’r ysgrifenedig
Sgiliau:
· Siarad am bethau y maent wedi’u gwneud gan esbonio’r broses
· Ateb cwestiynau gan ddefnyddio ffurfiau cywir 
· Cyfrannu i sgyrsiau ac ymateb i eraill
· Cymryd rhan mewn gweithgareddau gydag eraill am yr hyn maent yn ei wneud 

	Llythrennedd (FfLlRh)
Sgiliau Iaith, Llythrennedd a Rhifedd
· Mynegi barn, gan roi rhesymau a chynnig atebion priodol i gwestiynau
· Cyfrannu i drafodaeth, parhau i ganolbwyntio ar y pwnc a chymryd eu tro i siarad
· Siarad am bethau maent wedi’u gwneud
· Rhagfynegi beth fydd yn digwydd nesaf


	Rhifedd (FfLlRh)


	TGCh
	Meddwl
Fe fydd yn rhaid i’r plant feddwl am yr hyn maent am ddysgu yn y dyfodol agos sy’n gysylltiedig â’r stori Hugan fach goch. Bydd disgwyl iddynt feddwl am rannau’r corff a pha synnwyr mae’n cysylltu gyda.


	ADCDF

Dewisiadau a Phenderfyniadau
· Penderfynu beth hoffan nhw wneud yn y gwersi maes o law
· Gwrando ar yr hyn sydd gan gyfoedion ei ddweud  


	YCC
· Ieithyddol – Defnyddio’r iaith Gymraeg gan roi cyfle i bawb i’w dysgu a’i defnyddio

